In Newbigin se model gaan dit in die kruis-kulturele missionale ontmoeting om die ontvanger wat haar of sy wêreldbeskouing krities in die lig van die Skrif beoordeel met moontlik gepaardgaande berou en verandering en wat dan weer met die draer van die Skrif in gesprek tree om ook hom of haar krities uit te daag in haar of sy eie wêreldbeskouing. Daar is dus 'n voortdurende en wederkerige dialoog wat ontstaan waar bekering en vernuwing van beide die draer en die hoorder ter sprake kom en bly (De Beer 2008:49).
Newbigin se model die Belhar Belydenis sal beskryf as die begin van 'n voortgaande dialoog waar beide die NG Kerk en die NGSK (VGKSA) se wêreldbeelde getoets word in die lig van die Skrif, sodat beide deur hierdie dialoog die evangelie beter kan verstaan en uitleef. Die dialoog help beide kerke met hul missie in die Suid-Afrikaanse samelewing, en daarom is die antwoord van die NGSK in die vorm van die Belhar Belydenis van groot missionêre waarde. (kursief De Beer 2008:51)
Die doel van die empiriese navorsing binne die NG Gemeente Elarduspark was om eerstens die bestaande weerstand teen Belhar te bepaal, tweedens om die lidmate se missionale verstaan van gemeentewees vas te stel en laastens om 'n verantwoordbare konklusie te maak oor die verband en wedersydse beïnvloeding van die eerste twee sake op mekaar.
Vervolgens word die vyf vrae wat vir hierdie navorsing geformuleer is, weergegee met 'n verduideliking hoe elke vraag by die probleemstelling aansluiting vind (sien Westhof 2012:70-71).
Een van die verrassendste bevindings in hierdie studie is die feit dat daar reeds 'n wesenlike verandering in die leierskap se houding en standpunte jeens Belhar ingetree het. Daar kan definitief van 'n verlede en hede gepraat word waar verlede verwys na die 1980's en vroeë 1990's toe Suid-Afrika intense politieke spanning beleef het. Die negatiewe en afwysende standpunt het verander na 'n totaal ontvanklike houding.
Die derde vorm van beswaar het te doen met 'n onsekerheid of Belhar as 'n belydenisskrif kwalifiseer. Interessant is dat die bestaande belydenisskrifte, ten spyte van uiteenlopende formate, nie as belydenisskrif in aard en wese betwyfel word nie.
In die uitwysing van hierdie motiewe het die lidmate begrip vir die saak van kerkeenheid getoon en instemming dat apartheid nie Bybels geregverdig kan word nie.
Die empiriese navorsing wou voorts die leierskap van Elarduspark se missionale verstaan al dan nie van kerkwees peil. 'n Goed gevestigde missionale verstaan is bevind en dit hang saam met die intensionele vestiging van 'n missionale visie op weeklikse basis oor baie jare in die gemeente se eredienste.
Met die verloop van tyd het daar beslis 'n verandering gekom in die wyse waarop die leierskap van Elarduspark na Belhar kyk.
Die eenheid van die kerk tussen die NGK en die VGK is nie 'n probleem vir die leierskap van Elarduspark nie.
Die saak van inheemswording blyk onbekend te wees vir die leierskap. Gevolglik word die potensiële band tussen Belhar en die missionale verstaan van die gemeente op Afrika-bodem nie begryp nie.